อเบอร์ดีนลุยดูดเงินRMFลงทุนเอเชีย
บลจ.อเบอร์ดีน เตรียมดูดเงิน LTF/RMF ปลายปี คลอดกองทุนหุ้นเอเชีย แปซิฟิค เลือกประเทศเศรษฐกิจแข็งแกร่ง
8 ธ.ค. 2554

บลจ.อเบอร์ดีน เตรียมดูดเงิน LTF/RMF ปลายปี คลอดกองทุนหุ้นเอเชีย แปซิฟิค เลือกประเทศเศรษฐกิจแข็งแกร่ง 
นายอดิเทพ วรรณพฤกษ์ ประธานเจ้าหน้าที่บริหารฝ่ายการลงทุน บริษัทหลักทรัพย์จัดการกองทุน (บลจ.) อเบอร์ดีน กล่าวว่า บลจ.เปิดตัวกองทุนอเบอร์ดีน เอเชีย แปซิฟิค เอคควิตี้ เพื่อการเลี้ยงชีพ ซึ่งมีนโยบายลงทุนในกองทุน อเบอร์ดีน แปซิฟิค เอคควิตี้ ฟันด์ ซึ่งเน้นลงทุนหุ้นในประเทศเอเชียแปซิฟิกไม่รวมญี่ปุ่น ซึ่งแม้ว่าเศรษฐกิจของหลายประเทศได้รับผลกระทบจากการชะลอตัวของเศรษฐกิจโลก แต่บริษัทจดทะเบียนหลายแห่งมีความแข็งแกร่งและราคาหุ้นไม่แพง 
“กองทุนหลักลดน้ำหนักการลงทุนในอินเดีย เนื่องจากราคาแพงเกินไป ลดน้ำหนักหุ้นออสเตรเลีย เนื่องจากกังวลว่าสถาบันการเงินอาจจะมีปัญหาคล้ายๆ กับยุโรป แต่ให้น้ำหนักการลงทุนในตลาดหุ้นไทยมากกว่าค่าเฉลี่ยของดัชนีอ้างอิง” นายอดิเทพ กล่าว
นายสันติธาร เสถียรไทย นักเศรษฐศาสตร์ ฝ่ายวิจัยเศรษฐกิจเอเชียไม่รวมญี่ปุ่น บริษัท เครดิต สวิส เอจี กล่าวว่า ประเทศในภูมิภาคเอเชียที่มีความเสี่ยงมากที่สุดหากเศรษฐกิจโลกชะลอตัว คือ สิงคโปร์ ฮ่องกง และไต้หวัน เนื่องจากมีการใช้สินเชื่อและเงินลงทุนจากสหรัฐอเมริกาและยุโรปมากที่สุด ซึ่งส่วนใหญ่เป็นสินเชื่อระยะสั้น ทำให้มีโอกาสที่จะถูกดึงเงินกลับได้ง่าย